VEGA og Beatbox Concerts præsenterer

**Eksotiske Crystal Fighters raver løs i VEGA**

*Der er en oplevelse udover det sædvanlige i vente til koncerten med Crystal Fighters i Lille VEGA torsdag den 5. december. Det spansk/engelske band indtager scenen med et eksplosivt liveshow fyldt med electro-dance og baskisk folkemusik samt et nyt album.*

De fleste bands vil gerne lave unik musik, der adskiller dem fra deres kollegaer på musikscenen, men få bands er så unikt anderledes som spansk/engelske [Crystal Fighters](http://crystalfighters.com/caveravepreorder/). Bandet blander nemlig traditionel baskisk folk med dance inspireret electro på en bund af synthesizers. Deres debutalbum *Star Of Love* (2011) er baseret på en ufærdig opera komponeret af en af medlemmernes bedstefar på randen af et mentalt sammenbrud.

**Baskiske træinstrumenter**

Kombinationen bliver endnu mere eksplosiv under Crystal Fighters liveshow, hvor de eksotiske sange banker gang i en massiv fest. Specielt understreget af de traditionelle, baskiske træinstrumenter bandet har med på scenen i form af for eksempel en txalapartas, der mest af alt minder om en xylofon uden bund.

**Afrikansk dance og mexicansk electro**

Debutalbummet blev særdeles godt modtaget i hjemlandet England. Singlerne ”[Xtatic Truth](http://www.youtube.com/watch?v=zmvOQNBkCxA)” og ”[In The Summer](http://www.youtube.com/watch?v=Z9d9N_sR_SM)” blev sendt i heftig rotation på BBCs Radio 1, og Crystal Fighters fik tjansen som supportband for populære Foals på deres turné. Samtidig har bandet fundet tid til at indspille et nyt album, *Cave Rave*, der udkom i maj.   
  
Det nye album cirkler stadig om almengyldige emner som kærlighed, død, sindssyge og håb med udgangspunkt i den baskiske kultur. Men melodisk er det maniske inspirations-sammensurium udvidet med latin rytmer, afrikansk dance og mexicansk electro. Lyt blandt andet til førstesinglen ”[Seperator](http://www.youtube.com/watch?v=dzyaeKwlMWM&feature=youtu.be)” og hittet ”[You & I](http://www.youtube.com/watch?v=mxk24nL7xQY)” som pt. er i rotation på de danske radiostationer.

**Fakta om koncerten**:  
Crystal Fighters   
Onsdag den 5. december kl. 21.00  
Lille VEGA, Enghavevej 40, 1674 Kbh. V  
Pris: 180 kr. + gebyr – Forsalg starter onsdag 14. august kl. 10.00 via [www.vega.dk](http://www.vega.dk), Billetlugen.dk og i Fona.

*For yderligere oplysninger kontakt venligst*

Bettina Balle - Kommunikationsmedarbejder, VEGA, [bb@vega.dk](mailto:bb@vega.dk) - 3326 0959